CELEX: 52020PC0455
Language: el
Date: 2020-08-24
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη χορήγηση προσωρινής στήριξης στην Πολωνία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.8.2020
            COM(2020) 455 final
            2020/0214(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη χορήγηση προσωρινής στήριξης στην Πολωνία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Ο κανονισμός 2020/672 του Συμβουλίου (στο εξής: κανονισμός SURE) καθορίζει το νομικό πλαίσιο για την παροχή χρηματοδοτικής συνδρομής από την Ένωση στα κράτη μέλη που αντιμετωπίζουν σοβαρή οικονομική διαταραχή, οφειλόμενη στην έξαρση της νόσου COVID-19, ή που απειλούνται σοβαρά από την εν λόγω διαταραχή. Η στήριξη στο πλαίσιο του SURE χρησιμεύει για τη χρηματοδότηση, πρωτίστως, συστημάτων μειωμένου ωραρίου εργασίας ή παρόμοιων μέτρων που αποσκοπούν στην προστασία των μισθωτών και των αυτοαπασχολουμένων και, ως εκ τούτου, στη μείωση του ποσοστού ανεργίας και της απώλειας εισοδήματος, καθώς και για τη χρηματοδότηση, επικουρικά, ορισμένων μέτρων που αφορούν την υγεία, ιδίως στον χώρο εργασίας.
            
            
               Στις 6 Αυγούστου 2020, η Πολωνία ζήτησε χρηματοδοτική συνδρομή από την Ένωση στο πλαίσιο του κανονισμού SURE. Σύμφωνα με το άρθρο 6 παράγραφος 2 του κανονισμού SURE, η Επιτροπή πραγματοποίησε διαβούλευση με τις πολωνικές αρχές για να εξακριβώσει την αιφνίδια και σοβαρή αύξηση των πραγματικών και των προβλεπόμενων δαπανών που οφείλονται στην πανδημία της νόσου COVID-19 και συνδέονται άμεσα με συστήματα μειωμένου ωραρίου εργασίας και παρόμοια μέτρα. Συγκεκριμένα, πρόκειται για τα εξής:
            
            
               (1)προσωρινή μείωση των εισφορών κοινωνικής ασφάλισης για τους αυτοαπασχολουμένους και τις εταιρείες που απασχολούν έως 50 άτομα ώστε να προστατευτούν οι χώροι εργασίας για την αντιμετώπιση της πανδημίας της νόσου COVID-19. Η μείωση ισχύει για την περίοδο από τον Μάρτιο έως τον Μάιο του 2020. Οι οντότητες που απασχολούν έως 10 άτομα και —στις περισσότερες περιπτώσεις— οι αυτοαπασχολούμενοι μπορούσαν να επωφεληθούν από απαλλαγή, ενώ για τις οντότητες που απασχολούν 10 έως 50 άτομα, η μείωση ανερχόταν σε 50 %. 
            
            
               (2)επίδομα διακοπής δραστηριότητας για τους αυτοαπασχολουμένους και τους εργαζομένους με σύμβαση αστικού δικαίου που αντιμετώπισαν μείωση των εσόδων τους λόγω της κρίσης. Το μέτρο συνίσταται σε εφάπαξ επίδομα για τους αυτοαπασχολουμένους (50 % ή 80 % του κατώτατου μισθού – ανάλογα με τη μείωση των εσόδων) και τους εργαζομένους με άτυπες συμβάσεις εργασίας (έως 80 % του κατώτατου μισθού) ώστε να αποζημιωθούν για τη μείωση των εσόδων τους. 
            
            
               (3)επιδοτήσεις μισθού και εισφορών κοινωνικής ασφάλισης εξαρτώμενες από τη μείωση του κύκλου εργασιών λόγω της κρίσης. Ανεξαρτήτως του μεγέθους τους, οι επιχειρήσεις μπορούν να ζητήσουν προσωρινή συγχρηματοδότηση του κόστους μισθών και εισφορών κοινωνικής ασφάλισης. 
            
            
               (4)επιδοτήσεις σε αυτοαπασχολουμένους που δεν απασχολούν προσωπικό. Οι επιδοτήσεις παρέχουν προσωρινή συγχρηματοδότηση ενός μέρους του κόστους επιχειρηματικής λειτουργίας το οποίο βαρύνει φυσικά πρόσωπα που δεν απασχολούν προσωπικό. Το ποσό εξαρτάται από τη μείωση του κύκλου εργασιών και ανέρχεται σε 50 % έως 90 % του κατώτατου μισθού. 
            
            
               (5)μέτρο βάσει του οποίου διατίθενται δάνεια μετατρέψιμα σε επιχορηγήσεις σε αυτοαπασχολουμένους, πολύ μικρές επιχειρήσεις και μη κυβερνητικές οργανώσεις. Στο πλαίσιο αυτού του μέτρου, διατίθενται μικροδάνεια ύψους έως 5 000 PLN. Τα δάνεια μπορούν να μετατραπούν σε επιχορηγήσεις εάν ο δικαιούχος συνεχίσει τις δραστηριότητές του για τρεις μήνες μετά την καταβολή του δανείου. Η Πολωνία διαβίβασε στην Επιτροπή τις σχετικές πληροφορίες. 
            
            
               Λαμβάνοντας υπόψη τα διαθέσιμα στοιχεία, η Επιτροπή προτείνει στο Συμβούλιο να εκδώσει εκτελεστική απόφαση για τη χορήγηση χρηματοδοτικής συνδρομής στην Πολωνία, στο πλαίσιο του κανονισμού SURE, προς στήριξη των ανωτέρω μέτρων.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση συνάδει πλήρως με τον κανονισμό 2020/672 του Συμβουλίου, βάσει του οποίου υποβάλλεται η πρόταση.
            
            
               Η παρούσα πρόταση συμπληρώνει μία άλλη πράξη της ενωσιακής νομοθεσίας για την παροχή στήριξης στα κράτη μέλη σε περίπτωση έκτακτης ανάγκης, δηλ. τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΤΑΕΕ) (στο εξής: κανονισμός (ΕΚ) αριθ. 2012/2002). Στις 30 Μαρτίου, εκδόθηκε ο κανονισμός (ΕΕ) 2020/461 του Ευρωπαϊκού Κοινοβουλίου και του Συμβουλίου για την τροποποίηση της εν λόγω πράξης με επέκταση του πεδίου εφαρμογής της, ώστε να καλυφθούν σοβαρές καταστάσεις έκτακτης ανάγκης στον τομέα της δημόσιας υγείας και να καθοριστούν ειδικές ενέργειες που να είναι επιλέξιμες για χρηματοδότηση. 
            
            
               •Συνέπεια με άλλες πολιτικές της Ένωσης
            
            
               Η πρόταση εντάσσεται σε δέσμη μέτρων για την αντιμετώπιση της τρέχουσας πανδημίας της νόσου COVID-19, όπως η «Πρωτοβουλία Επενδύσεων για την Αντιμετώπιση του Κορονοϊού», και συμπληρώνει άλλα μέσα που στηρίζουν την απασχόληση, όπως το Ευρωπαϊκό Κοινωνικό Ταμείο και το Ευρωπαϊκό Ταμείο Στρατηγικών Επενδύσεων (ΕΤΣΕ) / το InvestEU. Αξιοποιώντας τις δανειοληπτικές και δανειοδοτικές πράξεις στη συγκεκριμένη περίπτωση της έξαρσης της νόσου COVID-19 για τη στήριξη των κρατών μελών, η παρούσα πρόταση λειτουργεί ως δεύτερη γραμμή άμυνας για να χρηματοδοτηθούν συστήματα μειωμένου ωραρίου εργασίας και παρόμοια μέτρα και να προστατευθούν θέσεις εργασίας και, ως εκ τούτου, μισθωτοί και αυτοαπασχολούμενοι από τον κίνδυνο ανεργίας. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η νομική βάση για την παρούσα πράξη είναι ο κανονισμός 2020/672 του Συμβουλίου.  
            
         
         
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η πρόταση αποτελεί συνέχεια σε αίτημα ενός κράτους μέλους και επιδεικνύει ευρωπαϊκή αλληλεγγύη, με την παροχή χρηματοδοτικής συνδρομής από την Ένωση υπό τη μορφή προσωρινών δανείων σε ένα κράτος μέλος που πλήττεται από την έξαρση της νόσου COVID-19. Ως δεύτερη γραμμή άμυνας, αυτή η χρηματοδοτική συνδρομή στηρίζει τις αυξημένες δημόσιες δαπάνες της κυβέρνησης του εν λόγω κράτους μέλους, σε προσωρινή βάση, για τα συστήματα μειωμένου ωραρίου εργασίας και για παρόμοια μέτρα, που θα το βοηθήσουν να προστατεύσει θέσεις εργασίας και, ως εκ τούτου, τους μισθωτούς και τους αυτοαπασχολουμένους έναντι του κινδύνου της ανεργίας και της απώλειας εισοδήματος.
            
            
               Η εν λόγω στήριξη θα βοηθήσει τον πληθυσμό που πλήττεται, και συμβάλλει στον μετριασμό του άμεσου κοινωνιακού και οικονομικού αντικτύπου της παρούσας κρίσης λόγω της νόσου COVID-19. 
            
            
               •Αναλογικότητα
            
            
               Η πρόταση τηρεί την αρχή της αναλογικότητας. Δεν υπερβαίνει τα αναγκαία για την επίτευξη των στόχων που επιδιώκονται με τη νομική πράξη. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Λόγω της επείγουσας ανάγκης να καταρτιστεί η πρόταση ώστε να μπορέσει να εκδοθεί εγκαίρως από το Συμβούλιο, δεν ήταν δυνατόν να διεξαχθεί διαβούλευση με τα ενδιαφερόμενα μέρη.
            
            
               •Εκτίμηση επιπτώσεων
            
            
               Λόγω του επείγοντος χαρακτήρα της πρότασης, δεν διενεργήθηκε εκτίμηση επιπτώσεων.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η Επιτροπή θα πρέπει να είναι σε θέση να συνάπτει δάνεια στις χρηματοπιστωτικές αγορές με σκοπό να τα χορηγεί στο κράτος μέλος που ζητεί χρηματοδοτική συνδρομή στο πλαίσιο του μέσου SURE. 
            
            
               Πέραν της παροχής εγγυήσεων από τα κράτη μέλη, στο πλαίσιο ενσωματώνονται και άλλες διασφαλίσεις με στόχο τη χρηματοπιστωτική σταθερότητα του συστήματος:
            
            
               ·αυστηρή και συντηρητική προσέγγιση όσον αφορά τη δημοσιονομική διαχείριση·
            
            
               ·κατάρτιση του χαρτοφυλακίου δανείων που περιορίζει τον κίνδυνο συγκέντρωσης, την ετήσια έκθεση και την υπερβολική έκθεση σε μεμονωμένα κράτη μέλη, εξασφαλίζοντας παράλληλα τη δυνατότητα παροχής επαρκών πόρων στα κράτη μέλη που έχουν τη μεγαλύτερη ανάγκη· και
            
            
               ·δυνατότητες αναχρηματοδότησης του χρέους.
            
            
               2020/0214 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη χορήγηση προσωρινής στήριξης στην Πολωνία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19
            
         
         
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19
                  1
               , και ιδίως το άρθρο 6 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 6 Αυγούστου 2020, η Πολωνία ζήτησε χρηματοδοτική συνδρομή από την Ένωση, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της έξαρσης της νόσου COVID-19 και των κοινωνικοοικονομικών της συνεπειών για τους εργαζομένους. 
            
            
               (2)Η έξαρση της νόσου COVID-19 και τα έκτακτα μέτρα που εφάρμοσε η Πολωνία για να περιορίσει την έξαρση και τον κοινωνικοοικονομικό της αντίκτυπο, καθώς και τις επιπτώσεις της στην υγεία, αναμένεται να έχουν δραματικές επιπτώσεις στα δημόσια οικονομικά. Σύμφωνα με τις εαρινές προβλέψεις της Επιτροπής του 2020, η Πολωνία αναμενόταν να έχει έλλειμμα γενικής κυβέρνησης και χρέος 9,5 % και 58,5 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Σύμφωνα με τις θερινές ενδιάμεσες προβλέψεις της Επιτροπής του 2020, το ΑΕΠ της Πολωνίας προβλέπεται να μειωθεί κατά 4,6 % το 2020. 
            
            
               (3)Η έξαρση της νόσου COVID-19 έχει ακινητοποιήσει σημαντικό μέρος του εργατικού δυναμικού στην Πολωνία. Αυτό οδήγησε σε αιφνίδια και σοβαρή αύξηση των δημόσιων δαπανών της Πολωνίας για μείωση των εισφορών κοινωνικής ασφάλισης των αυτοαπασχολούμενων και των εταιρειών που απασχολούν έως 50 άτομα, επίδομα διακοπής δραστηριότητας για τους αυτοαπασχολούμενους και τους εργαζόμενους με σύμβαση αστικού δικαίου, επιδοτήσεις μισθού και εισφορών κοινωνικής ασφάλισης, επιδοτήσεις σε αυτοαπασχολούμενους που δεν απασχολούν προσωπικό, και δάνεια μετατρέψιμα σε επιδοτήσεις που χορηγήθηκαν σε αυτοαπασχολούμενους, πολύ μικρές επιχειρήσεις και μη κυβερνητικές οργανώσεις, όπως αναλύεται στις αιτιολογικές σκέψεις 4 έως 8. 
            
            
               (4)Ειδικότερα, με τον «νόμο της 2ας Μαρτίου 2020 σχετικά με συγκεκριμένες λύσεις για την πρόληψη, καταπολέμηση και εξάλειψη της νόσου COVID-19, άλλων λοιμωδών νοσημάτων και των κρίσεων που προκαλούν»
                  2
               , όπως αναφέρεται στο αίτημα της Πολωνίας της 6ης Αυγούστου 2020, θεσπίστηκε προσωρινή μείωση των εισφορών κοινωνικής ασφάλισης για τους αυτοαπασχολούμενους και τις εταιρείες που απασχολούν έως 50 άτομα ώστε να προστατευτούν οι χώροι εργασίας για την αντιμετώπιση της πανδημίας της νόσου COVID-19. Η μείωση ισχύει για την περίοδο από τον Μάρτιο έως τον Μάιο του 2020. Οι οντότητες που απασχολούν έως 10 άτομα και —στις περισσότερες περιπτώσεις— οι αυτοαπασχολούμενοι μπορούσαν να επωφεληθούν από απαλλαγή, ενώ για τις οντότητες που απασχολούν 10 έως 50 άτομα, η μείωση ανερχόταν σε 50 %. Η προσωρινή μείωση των εισφορών κοινωνικής ασφάλισης μπορεί να θεωρηθεί παρόμοιο μέτρο με τα συστήματα μειωμένου ωραρίου εργασίας, όπως αναφέρεται στον κανονισμό (ΕΕ) 2020/672, καθώς, όσον αφορά τους αυτοαπασχολούμενους, έχει ως στόχο την προστασία των αυτοαπασχολούμενων από τη μείωση ή απώλεια εισοδήματος και, όσον αφορά τις εταιρείες που απασχολούν πάνω από 50 άτομα, παρέχει στήριξη στους μισθωτούς των εταιρειών οι οποίοι διατηρούν την απασχόλησή τους έως τη λήξη του μέτρου. Η προσωρινή μείωση των εισφορών κοινωνικής ασφάλισης συνιστά διαφυγόντα έσοδα για το κράτος, τα οποία, για τους σκοπούς του κανονισμού 2020/672 του Συμβουλίου, μπορεί να θεωρηθεί ότι ισοδυναμούν με δημόσιες δαπάνες.
            
            
               (5)Επιπλέον, οι αρχές θέσπισαν επίδομα διακοπής δραστηριότητας για τους αυτοαπασχολούμενους και τους εργαζόμενους με σύμβαση αστικού δικαίου που αντιμετώπισαν μείωση των εσόδων τους λόγω της κρίσης. Το μέτρο συνίσταται σε εφάπαξ επίδομα για τους αυτοαπασχολουμένους (50 % ή 80 % του κατώτατου μισθού – ανάλογα με τη μείωση των εσόδων) και τους εργαζομένους με άτυπες συμβάσεις εργασίας (έως 80 % του κατώτατου μισθού) ώστε να αποζημιωθούν για τη μείωση των εσόδων τους. 
            
            
               (6)Θεσπίστηκαν επιδοτήσεις μισθού και εισφορών κοινωνικής ασφάλισης, οι οποίες είναι εξαρτώμενες από τη μείωση του κύκλου εργασιών λόγω της κρίσης. Ανεξαρτήτως του μεγέθους τους, οι επιχειρήσεις μπορούν να ζητήσουν προσωρινή συγχρηματοδότηση του κόστους μισθών και εισφορών κοινωνικής ασφάλισης. Οι επιδοτήσεις μισθού και εισφορών κοινωνικής ασφάλισης μπορούν να θεωρηθούν παρόμοιο μέτρο με τα συστήματα μειωμένου ωραρίου εργασίας, όπως αναφέρεται στον κανονισμό (ΕΕ) 2020/672, όσον αφορά δαπάνες οι οποίες βαρύνουν τις εταιρείες που χρησιμοποιούν μειωμένο ωράριο, μειώνουν οικειοθελώς τον χρόνο εργασίας ή όταν οι μισθωτοί παραμένουν σε συνεχή απασχόληση έως τα πλέον πρόσφατα διαθέσιμα στοιχεία, καθώς απαιτεί τη διατήρηση της απασχόλησης από τις εταιρείες, είτε κατά την περίοδο μειωμένου ωραρίου είτε έως τα πλέον πρόσφατα διαθέσιμα στοιχεία. 
            
            
               (7)Οι αρχές θέσπισαν επιδοτήσεις για αυτοαπασχολούμενους που δεν απασχολούν προσωπικό. Οι επιδοτήσεις παρέχουν προσωρινή συγχρηματοδότηση ενός μέρους του κόστους επιχειρηματικής λειτουργίας το οποίο καταβάλλεται από φυσικά πρόσωπα που δεν απασχολούν προσωπικό. Το ποσό εξαρτάται από τη μείωση του κύκλου εργασιών και ανέρχεται σε 50 % έως 90 % του κατώτατου μισθού. 
            
            
               (8)Τέλος, οι αρχές θέσπισαν μέτρο βάσει του οποίου διατίθενται δάνεια μετατρέψιμα σε επιχορηγήσεις σε αυτοαπασχολούμενους, πολύ μικρές επιχειρήσεις και μη κυβερνητικές οργανώσεις. Στο πλαίσιο αυτού του μέτρου, διατίθενται μικροδάνεια ύψους έως 5 000 PLN. Τα δάνεια μπορούν να μετατραπούν σε επιχορηγήσεις εάν ο δικαιούχος συνεχίσει τις δραστηριότητές του για τρεις μήνες μετά την καταβολή του δανείου. Προκειμένου να τηρηθούν οι απαιτήσεις ώστε να θεωρηθούν δημόσιες δαπάνες, μόνο οι δαπάνες που σχετίζονται με δάνεια που μετατρέπονται σε επιχορηγήσεις θα πρέπει να υποστηρίζονται δυνάμει του κανονισμού (ΕΕ) 2020/672. 
            
            
               (9)Η Πολωνία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Πολωνία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 11 668 118 894 EUR από την 1η Φεβρουαρίου 2020, λόγω των εθνικών μέτρων που λήφθηκαν για την αντιμετώπιση των κοινωνικοοικονομικών επιπτώσεων της έξαρσης της νόσου COVID-19. Πρόκειται για αιφνίδια και σοβαρή αύξηση, δεδομένου ότι αφορά τόσο νέα μέτρα όσο και την παράταση υφιστάμενων μέτρων, που καλύπτουν σημαντικό ποσοστό των επιχειρήσεων και του εργατικού δυναμικού στην Πολωνία. 
            
            
               (10)Η Επιτροπή ζήτησε τη γνώμη της Πολωνίας και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, σύμφωνα με το άρθρο 6 του κανονισμού (ΕΕ) 2020/672. 
            
            
               (11)Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Πολωνία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η έξαρση της νόσου COVID-19.
            
            
               (12)Η παρούσα απόφαση δεν προδικάζει την έκβαση διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως βάσει των άρθρων 107 και 108 της ΣΛΕΕ. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της ΣΛΕΕ, τις τυχόν χορηγούμενες κρατικές ενισχύσεις.
            
            
               (13)Η Πολωνία θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Πολωνία έχει εκτελέσει τις εν λόγω δαπάνες.
            
            
               (14)Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Πολωνίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας. Ειδικότερα, το ποσό του δανείου καθορίστηκε ώστε να διασφαλίζεται η συμμόρφωση με τους κανόνες προληπτικής εποπτείας που εφαρμόζονται στο χαρτοφυλάκιο δανείων όπως ορίζεται στον κανονισμό (ΕΕ) 2020/672 του Συμβουλίου,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
         
         
            
               Άρθρο 1
            
            
               Η Πολωνία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672.  
            
            
               Άρθρο 2
            
            
               1.Η Ένωση θέτει στη διάθεση της Πολωνίας δάνειο ανώτατου ύψους 11 236 693 087 EUR. Το δάνειο έχει μέγιστη μέση ληκτότητα 15 ετών.
            
            
               2.Η περίοδος διαθεσιμότητας της χρηματοδοτικής συνδρομής που χορηγείται με την παρούσα απόφαση είναι 18 μήνες, αρχής γενομένης από την πρώτη ημέρα μετά την έναρξη ισχύος της παρούσας απόφασης. 
            
            
               3.Η Επιτροπή θέτει την ενωσιακή χρηματοδοτική συνδρομή στη διάθεση της Πολωνίας σε δέκα δόσεις κατ’ ανώτατο όριο. Μία δόση δύναται να εκταμιευθεί σε ένα ή περισσότερα τμήματα. Η ληκτότητα των τμηματικών εκταμιεύσεων της πρώτης δόσης δύναται να είναι μεγαλύτερη από τη μέγιστη μέση ληκτότητα που αναφέρεται στην παράγραφο 1. Στις περιπτώσεις αυτές, οι προθεσμίες λήξης των περαιτέρω τμηματικών εκταμιεύσεων καθορίζονται κατά τρόπον ώστε να τηρείται η μέγιστη μέση ληκτότητα που αναφέρεται στην παράγραφο 1, όταν θα έχει ολοκληρωθεί η εκταμίευση όλων των δόσεων. 
            
            
               4.Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672. 
            
            
               5.Η Πολωνία καταβάλλει το κόστος χρηματοδότησης της Ένωσης που αναφέρεται στο άρθρο 4 του κανονισμού (ΕΕ) 2020/672 για κάθε δόση, συν τα τυχόν τέλη, έξοδα και δαπάνες της Ένωσης που προκύπτουν από χρηματοδότηση. 
            
            
               6.Η Επιτροπή αποφασίζει για το ύψος και την αποδέσμευση των δόσεων, καθώς και για το ύψος των τμηματικών εκταμιεύσεων. 
            
            
               Άρθρο 3 
            
            
               Η Πολωνία μπορεί να χρηματοδοτήσει τα ακόλουθα μέτρα:
            
            
               μείωση των εισφορών κοινωνικής ασφάλισης, όπως προβλέπεται στο άρθρο 31zo του νόμου της 2ας Μαρτίου 2020 σχετικά με συγκεκριμένες λύσεις για την πρόληψη, καταπολέμηση και εξάλειψη της νόσου COVID-19, άλλων λοιμωδών νοσημάτων και των κρίσεων που προκαλούν, για το μέρος των δαπανών που αφορά τη στήριξη των αυτοαπασχολουμένων και, όσον αφορά τις εταιρείες που απασχολούν έως 50 άτομα, το μέρος των δαπανών που αφορά τους μισθωτούς που παρέμειναν σε συνεχή απασχόληση·
            
            
               επίδομα διακοπής δραστηριότητας για τους αυτοαπασχολουμένους και τους εργαζομένους με σύμβαση αστικού δικαίου, όπως προβλέπεται στα άρθρα 15zq και 15zua του νόμου της 2ας Μαρτίου 2020 σχετικά με συγκεκριμένες λύσεις για την πρόληψη, καταπολέμηση και εξάλειψη της νόσου COVID-19, άλλων λοιμωδών νοσημάτων και των κρίσεων που προκαλούν·
            
            
               επιδοτήσεις μισθού και εισφορών κοινωνικής ασφάλισης για εταιρείες που χρησιμοποιούν μειωμένο ωράριο, μειώνουν οικειοθελώς τον χρόνο εργασίας ή όταν οι μισθωτοί παρέμειναν σε συνεχή απασχόληση, όπως προβλέπεται στα άρθρα 15g, 15ga, 15gg, 15zzb, 15zze, 15zze2 του νόμου της 2ας Μαρτίου 2020 σχετικά με συγκεκριμένες λύσεις για την πρόληψη, καταπολέμηση και εξάλειψη της νόσου COVID-19, άλλων λοιμωδών νοσημάτων και των κρίσεων που προκαλούν·
            
            
               επιδοτήσεις για αυτοαπασχολουμένους που δεν απασχολούν προσωπικό, όπως προβλέπεται στο άρθρο 15zzc του νόμου της 2ας Μαρτίου 2020 σχετικά με συγκεκριμένες λύσεις για την πρόληψη, καταπολέμηση και εξάλειψη της νόσου COVID-19, άλλων λοιμωδών νοσημάτων και των οι επιδοτήσεις προκαλούν· 
            
            
               δάνεια μετατρέψιμα σε επιδοτήσεις που χορηγούνται σε αυτοαπασχολουμένους, πολύ μικρές επιχειρήσεις και μη κυβερνητικές οργανώσεις, όπως προβλέπεται στα άρθρα 15zzd και 15zzda του νόμου της 2ας Μαρτίου 2020 σχετικά με συγκεκριμένες λύσεις για την πρόληψη, καταπολέμηση και εξάλειψη της νόσου COVID-19, άλλων λοιμωδών νοσημάτων και των κρίσεων που προκαλούν. 
            
            
               Άρθρο 4
            
            
               Η Πολωνία ενημερώνει την Επιτροπή έως την [ΗΜΕΡΟΜΗΝΙΑ: 6 μήνες μετά την ημερομηνία δημοσίευσης της παρούσας απόφασης], και εν συνεχεία κάθε 6 μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες.
            
            
               Άρθρο 5
            
            
               Η παρούσα απόφαση απευθύνεται στη Δημοκρατία της Πολωνίας.
            
         
         
            
               Άρθρο 6
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 159 της 20.5.2020, σ. 1.
               
               
                  
                     (2)
                  
                        Dz.U. 2020 poz. 374, όπως τροποποιήθηκε.